
Incep cu neuitata sculptoriță pe care am avut norocul să o văd la o expoziţie a ei. Nu 
radia de bucuria evenimentului de mare succes de atunci. Era la ceasul unor 
tulburătoare încercări. Din fericire însă, frumoasa personalitate a Valentinei Boştină 
apare „pictată” (ca să spunem așa) în volumul Scurtă călătorie în Grecia. Portretul ei 
prinde relief prin arta scrisului pe care din tinereţe o poseda cu măiestrie soțul ei, 
poetul şi eseistul Ion Papuc (vezi „O carte ignorată: Scurtă călătorie în Grecia, de lon 
Papuc”, în vol.: Isabela Vasiliu-Scraba, Contextualizări. Elemente pentru o topologie 
a prezentului, Slobozia, 2002, pp. 61-64). 

Tablourile si sculpturile Valentinei adunate atunci în Sala Simeza de lângă Teatrul 
„Notara” mă împresionaseră prin ATENTUL dozaj între hieratism şi dinamism. Așa 
că n-am pierdut prilejul să revăd expoziţia. Revenirea în același univers artistic mi se 
întâmpla destul de rar, chiar în vremea când frecventam cu mare plăcere sălile de 
expoziţie din Capitală. 

Arta Valentinei Boştină urma - fără fidelitate - sintaxa figurativului, conturând poezia 
calmă a revelațiilor uimirii (ca în bronzul intitulat „Ariel”) şi abia apoi a iubirii într-o 
lume dominată de armonie şi o anume frumuseţe îmbinată cu o specifică vigoare, 
uneori cu un subtil dinamism (ca în „Construcția verticală” şi în „Pescarii”). 

Alteori sculptura Valentinei făcea să transpară existenţa unui încifrat hieratism (vezi 
„Răpirea Europei”, „Perechea”, „Energie” şi multe altele ). 

Un atare hieratism se lasă bănuit și în spectaculoase versuri de Radu Ulmeanu. În 
aceasta constă şi plusul de valoare estetică a volumului de poezie din 2023 ilustrat cu 
reproduceri după câteva din creaţiile marii artiste care a fost Valentina Boştină, creații 
consonând ÎN MOD SURPRINZĂTOR cu lirica unui poet excepțional: 


„Mereu izgonit din lume, mereu oglindit / de stelele cerului, / Tu, oglindire a 
universului, / gând asupra luminii / .../ mai degrabă invidiind creanga copacului / 
pentru libera ei consimțţire / la scoarță şi sevă, la nemișcare adâncă, / deodată invadat 
de mari ape, de raze/ prin ele trecând / o ciudată iubire aruncându-Te / la ţărmul 
celor ce sunt, / abandonându-se grijii Tale de ele.// Ce eşti Tu altceva decât prorocul/ 
promițând viaţa eternă, / decât pământul izbucnind către stele,/ uimire apoi a cenuşii” 
(Mereu, în vol. Radu Ulmeanu, „De ce arde Soarele”, p. 125). 


Privind coperta volumului de poezii „De ce arde Soarele”, am regăsit oarecum 
impresia avută la vizitarea expoziției de la Simeza unde-mi plăcuse transparența 
ideatică a operei Valentinei Boştină. 

Coperta reproduce sculptura intitulată „Fântâna”, amintind mai mult de setea 
cunoașterii, setea de viață sau setea de iubire, decât de setea fizică, toate posibil a fi 
doar parțial satisfăcute, prin ulciorul încastrat şi îndeajuns de ridicat spre a nu putea fi 
golit în întregime, ulcior sugerând hieratic ochiul unic al ciclopilor din miturile de 
odinioară. 

In splendida proiecție metaforic-sculpturală a poveștii lui Tristan şi a Isoldei (vezi 
reproducerea din vol. Radu Ulmeanu, De ce arde soarele, Cluj-Napoca, Ed. Grinta, 
2023, p. 59), Valentina Boştină are ideea de a separa îndrăgostiţii întorcându-le 


torsurile în direcții diferite. Astfel ei par a se forța să nu privească unul la celălalt. 
Interdicţia iubirii lor e sugerată, ca în basme, de un paloş menit de sculptoriță a 
sublinia atât dispariţia tragică a lor, cât şi distanțarea pe care nici unul dintre ei n-a 
dorit-o. Pe Tristan îl „revedem” în sărutul si îmbrăţișarea Isoldei din bronzul intitulat 
„Construcţie verticală”, adevărat imn închinat iubirii. 

O mare sete de dragoste şi de frumos transpare si în creația poetică a lui Radu 
Ulmeanu, o sete care proiectează perechea de îndrăgostiţi „spre cerul uriaş şi solemn”: 
„Creste de munţi, un greabăn de centaur,/ bice cutremură coamele norilor,/ sufletul 
lumilor înveşmântat în aur/ şi dârele zguduitoare ale cocorilor. // E toamnă, iată, 
suavele vești,/ mângâietoarele hohote crunte/ şi vara aceea nebună, închisă deja în 
povești, / pumnii odihnindu-se goi lângă frunte.// Vei putea oare să hotărești acum/ În 
care ev să mai răsară un soare,/ când sufletele noastre sunt un subțire parfum/ şi caută 
noaptea de vânt născătoare?// Sau vrei mai degrabă să spunem ceva/ zăpezii ce 
zboară venind de departe/ şi cuvântă hilar de sub aripile paserilor,/ precum semnele 
negre-ntr-o carte?// Ascunde cumva fruntea ta boreală/ de cerul acesta uriaș și 
solemn,/ de pădurea înghețată şi goală,/ târându-și peste râul de ghiaţă saboții de 
lemn” (ntenţie de pastel). 

Citisem în urmă cu nişte ani o interesantă carte despre Cosmologia creștină şi teoriile 
fizicii moderne (Bucureşti, Ed. Sofia, 2008). Autorul era preotul Lucian-Răzvan Petcu 
care, înainte de a urma Teologia, absolvise Facultatea de Fizică. Îmi plăcuse felul în 
care el, în calitate de doctorand, tratase spinoasa problemă a începutului lumii: 
Dinamismul Cosmosului - neîmpietrit după zămislirea sa - ar reflecta „lumina 
rațiunilor divine”, cita inspirat Părintele Lucian Petcu de la Biserica din Drăgănescu 
(vezi Isabela Vasiliu-Scraba, Miracolul Bisericii de la Drăgănescu și o profeție a 
Sfântului Arsenie Boca, https://isabelavs2.wordpress.com/parintele-arsenie- 
boca/isabelavs-bisericadraganescul 1/ ) . 

Si poezia lui Radu Ulmeanu pare pe alocuri inspirată de căutări religioase. De pildă, 
atunci când închipuie versurile din poezia Pantă: „Aş vrea cu gândul să Te chem din 
cer, / să-Ţi ieşi din zalele de foc şi fier/ şi-n luminosul aştrilor lăicer/ să vezi de cele 
ce răsar şi pier” (vezi Radu Ulmeanu, De ce arde soarele, Cluj-Napoca, Ed. Grinta, 
2023, p. 20). Sau când aşterne pe hârtie următoarele minunății: 

„Mi-ai clintit cerul cu nori şi cu stele,/ mutându-mi soarele în ochi.// De parcă s-ar fi 
trezit bătrânul loan/ Şi-ar fi pus în mișcare goarnele Apocalipsei.// De parcă ar fi 
murit încă o dată Cristos/ într-un cuib de vrăbii.// De parcă eu însumi aș fi înviat/ 
scăldându-mă în părul tău,/ cu o mirare de nimic potolită” (Radu Ulmeanu, Val, în 
Op. Cit., p.103). 


